ส่วนที่ 2

บริษัทที่ออกหลักทรัพย์ 

+-----------------+---+-------------------------------------------------+
| ชื่อ              | : | บริษัท ระยองเพียวริฟายเออร์ จำกัด (มหาชน) (“บริษัทฯ”)   |
| บริษัทที่ออกหลักทรัพย์ |   |                                                 |
+-----------------+---+-------------------------------------------------+
| ประเภทธุรกิจ      | : | ประกอบธุรกิจโรงกลั่นน้ำมันขนาด 17,000 บาร์เรลต่อวัน      |
|                 |   | บริหารคลังน้ำมัน 4 แห่งเพื่อจัดจำหน่ายน้ำมันดีเซลหมุนเร็ว     |
|                 |   | น้ำมันเบนซินออกเทน 91 น้ำมันเบนซินออกเทน 95           |
|                 |   | เคมีภัณฑ์และน้ำมันเตา รวมถึงค้าปลีกน้ำมันสำเร็จรูป          |
+-----------------+---+-------------------------------------------------+
| ที่ตั้งสำนักงานใหญ่   | : | 19 ไทยพาณิชย์ ปาร์ค พลาซ่า (อาคาร 3 ชั้น 14)          |
|                 |   | ถนนรัชดาภิเษก แขวงจตุจักร                           |
|                 |   |                                                 |
|                 |   | เขตจตุจักร กรุงเทพฯ 10900                          |
+-----------------+---+-------------------------------------------------+
| เลขทะเบียนบริษัท   | : | 40854600021                                     |
+-----------------+---+-------------------------------------------------+
| โทรศัพท์          | : | 0-2937-9384-8 และ 0-2515-8600                   |
+-----------------+---+-------------------------------------------------+
| โทรสาร          | : | 0-2937-9389 และ 0-2937-9780                     |
+-----------------+---+-------------------------------------------------+
| ที่ตั้งโรงงาน       | : | 7/3 ถนนปกรณ์สงเคราะห์ราษฎร์ ตำบลมาบตาพุด            |
|                 |   | อำเภอเมืองระยอง                                  |
|                 |   |                                                 |
|                 |   | จังหวัดระยอง 21150                                |
+-----------------+---+-------------------------------------------------+
| โทรศัพท์          | : | 0-3868-5816-9                                   |
+-----------------+---+-------------------------------------------------+
| โทรสาร          | : | 0-3868-5243                                     |
+-----------------+---+-------------------------------------------------+
| โฮมเพจ          | : | http://www.rpcthai.com                          |
+-----------------+---+-------------------------------------------------+

1. ปัจจัยความเสี่ยง

ปัจจัยความเสี่ยงที่ระบุไว้ในข้อนี้มิได้เป็นปัจจัยความเสี่ยงทั้งหมดที่มีอยู่ซึ่งอาจมีผลกระทบต่อหุ้นสามัญของบริษัทฯ
ดังนั้น ปัจจัยความเสี่ยงอื่นๆ ที่บริษัทฯมิได้ทราบในขณะนี้ หรือที่บริษัทฯ
เห็นว่าเป็นปัจจัยความเสี่ยงที่ไม่เป็นสาระสำคัญในปัจจุบันอาจเป็นปัจจัยความเสี่ยงที่มีผลกระทบต่อการดำเนินงานของบริษัทฯ

1.1 ความเสี่ยงเกี่ยวกับการดำเนินงานโรงกลั่น

เนื่องจากกระบวนการกลั่นน้ำมันของบริษัทฯ มีการเดินเครื่องอย่างต่อเนื่องตลอด 24 ชั่วโมง
ทั้งนี้เพื่อให้บริษัทฯ มีต้นทุนการผลิตต่อหน่วยต่ำที่สุด
ดังนั้นหากมีปัญหาเครื่องจักรขัดข้องจะทำให้กระบวนการผลิตหยุดชะงักลงซึ่งจะทำให้บริษัทฯ
ต้องเริ่มเดินเครื่องใหม่ทำให้เสียค่าใช้จ่ายด้านเชื้อเพลิงเพิ่มขึ้นและอาจรวมถึงค่าเสียโอกาสในการผลิตด้วย

อย่างไรก็ตามบริษัทฯ
มีการสำรองวัตถุดิบหรือสามารถเพิ่มกำลังการผลิตเพื่อชดเชยค่าเสียโอกาสในการผลิตหากมีปัญหาเครื่องจักรขัดข้อง
ทั้งนี้บริษัทฯ
ได้พยายามลดความเสี่ยงดังกล่าวโดยการควบคุมกระบวนการผลิตด้วยการนำระบบควบคุมอัตโนมัติ
(Distribute Control System)
ซึ่งสามารถตรวจสอบและควบคุมกระบวนการกลั่นได้อย่างถูกต้องและรวดเร็วโดยมีทีมงานวิศวกรผู้มีประสบการณ์และความชำนาญควบคุมตลอด
24 ชั่วโมง อีกทั้งยังใช้โปรแกรมจำลองกระบวนการผลิตด้วยโปรแกรมคอมพิวเตอร์ (Process
Simulation) ส่งผลให้กระบวนการผลิตเป็นไปอย่างมีประสิทธิภาพและประหยัดพลังงาน
จนได้ผลิตภัณฑ์ที่มีคุณภาพ และปริมาณตามที่ต้องการอีกทั้งได้ควบคุมผลิตภัณฑ์ด้วยโปรแกรม Material
Balance
ช่วยให้ทราบการเคลื่อนไหวตลอดเวลาของปริมาณวัตถุดิบและปริมาณที่ผลิตได้ของแต่ละผลิตภัณฑ์ตลอดเวลา
ส่งผลให้บริษัทฯ ได้รับการรับรองระบบบริหารคุณภาพตามมาตรฐานสากล ISO 9002 เมื่อปี 2543
ในส่วนกระบวนการผลิตจาก Bureau Veritas Quality International (BVQI)
ซึ่งเป็นหนึ่งในสถาบันที่ทั่วโลกให้การยอมรับ โดย บริษัทฯ
ยังได้พัฒนาระบบบริหารคุณภาพอย่างต่อเนื่องมาตลอด
และยังได้รับการรับรองระบบบริหารคุณภาพตามมาตรฐานสากล ISO 9001 Version 2000 ในปี
2548 และ ISO 9001 Version 2004 ในปี 2549 ตามลำดับ
โดยระบบบริหารคุณภาพดังกล่าวเป็นระบบบริหารคุณภาพที่ปรับปรุงใหม่ที่สุดจากสถาบัน SGS
ซึ่งเป็นหนึ่งในสถาบันที่ทั่วโลกให้การยอมรับเช่นกัน นอกจากนี้บริษัทฯ
ยังใช้นโยบายการบำรุงรักษาเครื่องจักรในเชิงป้องกันอย่างต่อเนื่อง โดยการนำโปรแกรม Cedar
ซึ่งเป็นโปรแกรมที่ใช้ในการติดตามประวัติและวางแผนการบำรุงรักษาเครื่องจักรมาใช้งานด้วย

นอกจากนี้ การมีกำลังการผลิตที่สูงกว่าปริมาณการผลิตจริง
ประกอบกับการสำรองการผลิตภัณฑ์ในคลังน้ำมันของบริษัทฯ
ทำให้บริษัทฯสามารถจัดจำหน่ายผลิตภัณฑ์ได้อย่างต่อเนื่องนาน 10 วัน
หากการผลิตหยุดชะงักโดยสิ้นเชิง
อย่างไรก็ตามบริษัทฯสามารถเพิ่มปริมาณการผลิตจากกำลังการผลิตที่เหลืออยู่เพื่อชดเชยกับปริมาณการผลิตที่ขาดหายไปในช่วงที่กระบวนการผลิตหยุดลง
และปริมาณผลิตภัณฑ์ในคลังน้ำมันที่ถูกนำไปใช้จึงทำให้บริษัทฯสามารถดำเนินธุรกิจได้อย่างต่อเนื่อง
ทั้งนี้ในปี 2549 ที่ผ่านมา บริษัทฯ
ไม่มีการหยุดชะงักของกระบวนการผลิตภัณฑ์ที่เกิดขึ้นอย่างมิได้คาดหมายจากโรงงานเอง
(Unplanned shut down) เลย ในขณะที่ปี 2548 เพียง 4 ชั่วโมงเท่านั้น

1.2 ความเสี่ยงจากการจัดหาวัตถุดิบหลัก

บริษัทฯ ซื้อคอนเดนเสทเรสสิดิว (Condensate Residue: CR) ซึ่งเป็นวัตถุดิบหลักจาก บริษัท
อะโรเมติกส์ (ประเทศไทย) จำกัด (มหาชน) (“ATC”) ผ่านบริษัท ปตท. จำกัด (มหาชน)
(“PTT”) โดยส่งทางท่อที่มีความยาว 3.0 กิโลเมตรมายังบริษัทฯ ดังนั้นหาก ATC
หยุดการผลิตเพื่อซ่อมบำรุงหรือเกิดปัญหาอื่นใดในกระบวนการผลิตของ ATC
รวมถึงความเสียหายที่จะเกิดต่อระบบท่อส่ง CR ของบริษัทฯ
ทำให้ไม่สามารถส่งวัตถุดิบหลักให้กับบริษัทฯได้
จะส่งผลกระทบต่อกระบวนการผลิตของบริษัทฯโดยตรง

บริษัทฯตระหนักถึงความสำคัญของความเสี่ยงดังกล่าว จึงมีการประสานงานร่วมกับ ATC
อย่างสม่ำเสมอทำให้สามารถวางแผนสำรองวัตถุดิบหลักและกำหนดการซ่อมบำรุงประจำปีล่วงหน้าให้สอดคล้องกับแผนการซ่อมบำรุงของ
ATC โดย ATC จะแจ้งกำหนดการซ่อมบำรุงประจำปีล่วงหน้าประมาณ 6 เดือน อีกทั้ง ATC
ยังวางแผนการสำรอง CR ก่อนที่จะปิดซ่อมบำรุงเพื่อที่จะมีวัตถุดิบส่งมาให้บริษัทฯ
ทั้งนี้บริษัทฯได้มีการตรวจสอบและซ่อมบำรุงท่อส่งวัตถุดิบอย่างสม่ำเสมอ อีกทั้งบริษัทฯ
ยังมีการจัดระบบและบริหารการสำรองวัตถุดิบหลัก โดยบริษัทฯ
มีถังสำรองที่สามารถสำรองวัตถุดิบหลักในปริมาณที่เพียงพอสำหรับการผลิตอย่างต่อเนื่องได้ถึง 10
วัน นอกจากนี้บริษัทฯยังมีความยืดหยุ่นในการแก้ไขความเสี่ยงในกรณีที่ ATC
ไม่สามารถส่งวัตถุดิบหลักให้กับบริษัทฯได้เป็นระยะเวลานานเป็นกรณีพิเศษ
บริษัทฯสามารถจะจัดซื้อผลิตภัณฑ์สำเร็จรูปจากโรงกลั่นน้ำมันแห่งอื่น
หรือจากผู้ค้าส่งน้ำมันมาจำหน่ายเพื่อทดแทนผลิตภัณฑ์ของบริษัทฯ แม้อัตรากำไร (Profit Margin)
ที่ได้รับจะต่ำกว่าการกลั่นและจำหน่ายเอง
แต่การจัดซื้อผลิตภัณฑ์จากโรงกลั่นน้ำมันดังกล่าวสามารถทำให้การดำเนินธุรกิจของบริษัทฯเป็นไปอย่างต่อเนื่อง

อย่างไรก็ตาม การพึ่งพาวัตถุดิบหลักชนิดเดียว ทำให้บริษัทฯ มีความเสี่ยงจากคุณภาพของวัตถุดิบ
โดยไตรมาสที่ 3 ปี 2549 ที่ผ่านมา
บริษัทได้รับวัตถุดิบที่มีคุณภาพผิดไปจากที่กำหนดไว้ในสัญญาซื้อขายวัตถุดิบ
และมีคุณสมบัติผิดไปจากที่เคยส่งมอบให้บริษัทฯ ตลอดระยะเวลาของสัญญาที่ผ่านมาอย่างกะทันหัน
ส่งผลทำให้บริษัทฯ มีต้นทุนเพิ่มในการปรับคุณภาพสินค้า ตลอดจนค่าเสียหายด้านอื่นๆ อย่างไรก็ตาม
บริษัทฯ สามารถเจรจาขอรับค่าเสียหายที่เกิด
พร้อมทั้งได้ประสานงานขอความร่วมมือเพื่อแก้ไขปัญหาที่เกิดขึ้น
และป้องกันไม่ให้เกิดผลกระทบในลักษณะเดียวกันเกิดขึ้นอีกได้เป็นอย่างดี

นอกจากนี้ บริษัทฯ มีความพยายามที่บริหารความเสี่ยงจากการพึ่งพาวัตถุดิบหลักชนิดเดียว
โดยการจัดหาน้ำมันดิบอื่นๆ มาใช้ในการผลิต โดยปี 2548 บริษัทฯ
สามารถทดลองกลั่นโดยการผสมน้ำมันดิบนางนวลที่จัดซื้อจาก ปตท.สผ. จำนวน 60,000 บาร์เรล
เข้ากับคอนเดนเสทเรสซิดิวในอัตราส่วน 10% ซึ่งผลการกลั่นบังเกิดผลดี โดย บริษัท
มีแผนงานที่จะจัดหาน้ำมันดิบ แบบสัญญาระยะยาวต่อไป และบริษัทฯ
ได้อยู่ระหว่างเจรจาหาแหล่งวัตุดิบทั้งในประเทศและต่างประเทศมาโดยตลอด
แต่ยังไม่สามารถสรุปได้

1.3 ความเสี่ยงจากสัญญาซื้อขายวัตถุดิบหลัก

เมื่อวันที่ 8 สิงหาคม 2538 บริษัทฯ ทำสัญญาซื้อขาย CR กับ PTT ซึ่งเป็นผู้รับซื้อ CR จาก ATC
ทั้งหมด เป็นระยะเวลา 15 ปี นับแต่วันเริ่มดำเนินธุรกิจเชิงพาณิชย์ (Commercial Operation
Date) ในวันที่ 1 กุมภาพันธ์ 2540 ทำให้บริษัทฯ มีภาระผูกพันที่จะต้องรับซื้อ CR
ทั้งหมดที่ได้จากกระบวนการผลิตของ ATC เป็นจำนวนไม่เกิน 585,000 ตันต่อปี (ประมาณ
12,600 บาร์เรลต่อวัน) ในขณะที่การจำหน่ายผลิตภัณฑ์ของบริษัทฯ
ไม่ได้มีการทำสัญญาระยะยาวกับผู้จัดจำหน่ายรายใดรายหนึ่งโดยเฉพาะ ดังนั้นบริษัทฯ
จึงมีความเสี่ยงในกรณีที่ลูกค้าของบริษัทฯ มีความต้องการในผลิตภัณฑ์ของบริษัทฯ น้อยกว่าปริมาณ CR
สูงสุดตามกำหนดสัญญาที่บริษัทฯ ต้องซื้อมา ซึ่งจะส่งผลให้บริษัทฯ มี CR คงเหลือ หรือ
ในกรณีที่บริษัทฯ นำ CR มาผลิตเป็นผลิตภัณฑ์แล้ว บริษัทฯ ก็จะมีผลิตภัณฑ์คงเหลือ ซึ่งจะทำให้บริษัทฯ
มีค่าใช้จ่ายเพิ่มขึ้นในการดูแลและเก็บรักษา CR คงเหลือหรือผลิตภัณฑ์คงเหลือเหล่านี้

แม้ว่าบริษัทฯ จะมีความเสี่ยงในกรณีที่มีภาระผูกพันระยะยาวที่จะต้องรับซื้อวัตถุดิบ
ในขณะเดียวกันไม่มีการทำสัญญาขายผลิตภัณฑ์ระยะยาวกับผู้จัดจำหน่าย
แต่จากผลประกอบการของบริษัทฯที่ผ่านมา
ผลิตภัณฑ์ของบริษัทฯเป็นที่ต้องการของตลาดและสามารถจำหน่ายได้หมด โดยบริษัทฯ
เข้าทำการจำหน่ายและมีส่วนแบ่งในตลาดน้ำมันดีเซลเพียงร้อยละ 3 ของตลาดทั้งหมด
ในขณะที่บริษัทฯ สามารถเพิ่มส่วนแบ่งการตลาดได้อีกถ้ามีผลิตภัณฑ์เพียงพอ
และเมื่อพิจารณาปริมาณการจำหน่ายน้ำมันดีเซลหมุนเร็ว (ซึ่งเป็นผลิตภัณฑ์หลักของบริษัทฯ)
ในประเทศแล้วจะเห็นว่ามีอัตราการเติบโตที่เพิ่มขึ้นโดยต่อเนื่อง นอกจากนี้บริษัทฯ
มีนโยบายที่จะขยายฐานลูกค้าของบริษัทฯ โดยผ่านช่องทางการค้าส่ง ค้าปลีก และตลาดอุตสาหกรรม

1.4 ความเสี่ยงจากการพึ่งพาผู้จำหน่ายวัตถุดิบหลักเพียงรายเดียว

บริษัทฯ ทำสัญญาซื้อขาย CR ซึ่งเป็นวัตถุดิบหลักกับ PTT เพียงรายเดียว โดยสัญญาดังกล่าวมีอายุ
15 ปี นับแต่วันเริ่มดำเนินธุรกิจเชิงพาณิชย์ และเมื่อครบกำหนดระยะเวลา 15
ปีดังกล่าวแล้วสัญญาจะยังคงมีผลบังคับใช้ต่อไปจนกว่าจะถูกยกเลิก
โดยคู่สัญญาฝ่ายใดฝ่ายหนึ่งสามารถบอกเลิกสัญญาได้โดยจะต้องแจ้งเป็นลายลักษณ์อักษรไปยังคู่สัญญาอีกฝ่ายหนึ่งล่วงหน้าไม่น้อยกว่า
1 ปี

โดยทั้งนี้ บริษัทฯ เชื่อว่าจะได้รับการต่ออายุสัญญาระยะยาวจาก PTT
เนื่องจากมีการดำเนินธุรกิจด้วยความสัมพันธ์อันดีมาโดยตลอด โดยในปี 2549 ที่ผ่านมา บริษัทฯ
ได้ลงนามในสัญญาสั่งซื้อ CR ส่วนเพิ่มเติมจากสัญญาหลักกับ PTT โดยเป็นสัญญาซื้อแบบครั้งคราว
ซึ่งทำให้บริษัทฯ มีกำลังการผลิตโดยรวมเพิ่มขึ้น

อย่างไรก็ตามบริษัทฯได้เล็งเห็นความเสี่ยงที่อาจเกิดขึ้นจากการบอกเลิกสัญญาของคู่สัญญาภายหลังจากที่สัญญามีอายุครบ
15 ปีในปี 2555 บริษัทฯ จึงได้ศึกษาหาแหล่งวัตถุดิบอื่นทดแทนเพื่อลดการพึ่งพาวัตถุดิบจาก PTT
เพียงแห่งเดียว และศึกษาหาวัตถุดิบประเภทอื่นที่สามารถนำมาใช้ในกระบวนการผลิตของบริษัทฯได้
โดยในปี 2546 และ 2548 ที่ผ่านมา บริษัทฯ ได้ทำการทดลองกลั่นน้ำมันดิบจากแหล่งในประเทศ
และพบว่าเครื่องจักรของบริษัทฯสามารถรองรับได้โดยต้องทำการปรับปรุงอุปกรณ์เพียงเล็กน้อย

1.5 ความเสี่ยงเกี่ยวกับความผันผวนของราคาวัตถุดิบ

บริษัทฯ มีต้นทุนวัตถุดิบจากราคา CR ที่เป็นวัตถุดิบหลักของบริษัทฯ
โดยมีราคาอ้างอิงกับราคาน้ำมันสำเร็จรูปที่ตลาดสิงคโปร์หรือ Mean of Platt’s Singapore
(MOPS) ของผลิตภัณฑ์ 4 ชนิด แนฟทา (Naphtha) น้ำมันก๊าด (Kerosene) น้ำมันดีเซล (Gas
Oil) และน้ำมันเตา (Fuel Oil)
ซึ่งจะแตกต่างไปจากโครงสร้างต้นทุนวัตถุดิบของธุรกิจโรงกลั่นโดยทั่วไป
ที่มีต้นทุนวัตถุดิบตามราคาน้ำมันดิบของโลก

อย่างไรก็ตาม เนื่องจากบริษัทฯ มีรายได้จากการจำหน่ายผลิตภัณฑ์
ตามราคาจำหน่ายน้ำมันสำเร็จรูปหน้าโรงกลั่นในประเทศ
ซึ่งมีกลไกการตลาดอ้างอิงกับกลไกราคาน้ำมันสำเร็จของตลาดสิงคโปร์เช่นเดียวกัน จึงทำให้บริษัทฯ
มีโครงสร้างของรายได้จากการจำหน่ายผลิตภัณฑ์และโครงสร้างต้นทุนวัตถุดิบในลักษณะเดียวกัน
โดยแปรผันไปในทิศทางและสัดส่วนเดียวกัน จึงส่งผลให้บริษัทฯ มีกำไรจากการกลั่น (Gross
Refinery Margin) ที่ค่อนข้างคงที่ มีความผันผวนต่ำ ต่างจากการธุรกิจโรงกลั่นโดยทั่วไป
ซึ่งจะมีกำไรจากการกลั่นค่อนข้างผันผวนตามสถานการณ์ความไม่แน่นอนของราคาน้ำมันดิบและน้ำมันสำเร็จรูปในตลาดโลกตามปัจจัยภายนอกที่ยากต่อการควบคุม

1.6 ความเสี่ยงจากความผันผวนของราคาน้ำมันสำเร็จรูป

ถึงแม้ว่าบริษัทฯ
จะมีโครงสร้างรายได้จากการจำหน่ายผลิตภัณฑ์และโครงสร้างต้นทุนวัตถุดิบอ้างอิงอิงกับราคาน้ำมันสำเร็จรูปในตลาดสิงคโปร์เช่นเดียวกัน
อย่างไรก็ตาม บริษัทฯ
ยังมีความเสี่ยงจากความผันผวนของราคาน้ำมันสำเร็จรูปในตลาดสิงคโปร์และตลาดโลกจากปัจจัยภายนอกที่ยากต่อการควบคุม
ซึ่งได้แก่

-   การเปลี่ยนแปลงทางเศรษฐกิจและการเมืองของโลกและภูมิภาคที่ประกอบธุรกิจก๊าซธรรมชาติ
    และน้ำมันดิบ โดยเฉพาะอย่างยิ่งภูมิภาคตะวันออกกลาง

-   การกำหนดและรักษาปริมาณการผลิตและราคาของก๊าซธรรมชาติและน้ำมันดิบโดย
    Organization of Petroleum Exporting Countries (OPEC)
    และประเทศที่ผลิตปิโตรเลียมอื่นๆ

-   อุปสงค์และอุปทานของก๊าซธรรมชาติ น้ำมันดิบ
    และผลิตภัณฑ์ปิโตรเลียมสำเร็จรูปทั้งในระดับโลกและระดับภูมิภาค

-   กฎระเบียบที่เกี่ยวข้องของภาครัฐทั้งในประเทศและต่างประเทศ

-   สภาพภูมิอากาศ

-   สภาพเศรษฐกิจโลก

โดยลักษณะความเสี่ยงที่สำคัญอันเกิดจากการความผันผวนของราคาน้ำมัน คือ
ความเลื่อมของมูลค่าระหว่างราคาซื้อวัตถุ ซึ่งอิงกับราคาเฉลี่ยเดือน MOPS (Mean of Platt’s
Singapore) ของผลิตภัณฑ์ 4 ชนิด ของ แนฟทา (Naphtha) น้ำมันก๊าด (Kerosene)
น้ำมันดีเซล (Gas Oil) และน้ำมันเตา (Fuel Oil) ตามสัดส่วนผลิตภัณฑ์ (Yeild)
ในตลาดจรสิงคโปร์ ณ วันส่งมอบวัตถุดิบ ในขณะที่ราคาขายผลิตภัณฑ์ของบริษัทฯ
จะอิงกับราคาตลาดในประเทศซึ่งอิงกับราคาเฉลี่ย MOPS ในวันที่ขายผลิตภัณฑ์น้ำมันสำเร็จรูป
ซึ่งความเหลื่อมล้ำในระหว่างช่วงระยะเวลาของการส่งมอบวัตถุดิบและวันที่ขายผลิตภัณฑ์
อาจมีการเปลี่ยนแปลงของราคาเฉลี่ย MOPS
ส่งผลให้เกิดความผันผวนในส่วนต่างของรายได้และต้นทุนก่อนหักค่าใช้จ่าย

อย่างไรก็ตามบริษัทฯ
ได้ควบคุมระยะเวลาการผลิตเพื่อให้ช่วงเวลาระหว่างวันส่งมอบวัตถุดิบจนกระทั่งถึงวันขายผลิตภัณฑ์ให้เหลือน้อยที่สุด
เพื่อลดความเสี่ยงจากความไม่แน่นอนในส่วนต่างของรายได้และต้นทุนจากความผันผวนของราคาของน้ำมัน
โดยในปัจจุบันช่วงเวลาระหว่างวันส่งมอบวัตถุดิบจนกระทั่งถึงวันขายผลิตภัณฑ์ของบริษัทฯ อยู่ที่ไม่เกิน
3 วัน หรือคิดเป็นปริมาณน้ำมันสำเร็จรูปไม่เกิน 5 ล้านลิตร

1.7 ความเสี่ยงเกี่ยวกับการแทรกแซงราคาผลิตภัณฑ์โดยรัฐบาล

แม้ว่ารัฐบาลจะได้แสดงเจตนาว่าจะไม่แทรกแซงการกำหนดราคาน้ำมันสำเร็จรูปภายในประเทศก็ตาม
แต่ในช่วงที่น้ำมันดิบและน้ำมันสำเร็จรูปในตลาดโลกมีความผันผวนสูง
รัฐบาลอาจเข้ามาแทรกแซงการกำหนดราคาน้ำมันสำเร็จรูปภายในประเทศโดยมีวัตถุประสงค์เพื่อควบคุมอัตราเงินเฟ้อและเพื่อประโยชน์ต่อเศรษฐกิจและสังคมของประเทศโดยรวม
ซึ่งการแทรกแซงราคาดังกล่าวอาจส่งผลกระทบต่อธุรกิจ ฐานะการเงิน
และผลประกอบการของบริษัทฯ อย่างไรก็ตาม
มาตรการดังกล่าวจะเป็นมาตรการชั่วคราวเพื่อบรรเทาความเดือดร้อนเฉพาะเพียงช่วงเวลาที่ราคาน้ำมันในตลาดโลกพุ่งขึ้นสูง
โดยรัฐบาลจะเข้าแทรกแซงการกำหนดราคาให้แก่ผู้บริโภคในระดับต่ำและช่วยเหลือผู้ประกอบการโดยการจ่ายเงินชดเชยตามจริงให้แก่ผู้ประกอบการในธุรกิจโรงกลั่นน้ำมันที่ได้รับผลกระทบอันเนื่องมาจากการแทรกแซงราคาน้ำมันนั้น
ดังนั้นบริษัทฯ จึงไม่ได้รับผลกระทบในส่วนของกำไรจากการกลั่น แต่อย่างใด
นอกจากนั้นบริษัทฯได้พยายามบริหารสินค้าคงคลังของบริษัทฯตลอดเวลา
ทั้งนี้เพื่อให้บริษัทฯได้รับผลกระทบต่อความเสี่ยงนี้น้อยที่สุด

1.8 การพึ่งพาผู้จัดจำหน่ายน้อยราย

บริษัทฯ มีการจำหน่ายผลิตภัณฑ์น้ำมันดีเซลหมุนเร็ว และน้ำมันเบนซินให้กับคู่ค้าส่งน้อยราย โดยในปี
2548บริษัทฯ จำหน่ายผลิตภัณฑ์น้ำมันดีเซลหมุนเร็ว และน้ำมันเบนซินให้แก่กลุ่มผู้ค้าส่งน้ำมันของบริษัท
เอสซีที ปิโตรเลียม จำกัด (“กลุ่มผู้ค้าส่งน้ำมันของ SCT”) ซึ่งปัจจุบันเป็นบริษัทย่อย (7 มกราคม
2548) ที่บริษัทฯ ถือหุ้นอยู่ร้อยละ 99.99 ในปริมาณทั้งสิ้น 273.24 ล้านลิตร คิดเป็นสัดส่วนร้อยละ
33.27 ของปริมาณการจำหน่ายผลิตภัณฑ์ทั้งหมดของบริษัทฯ และสำหรับปี 2549 บริษัทฯ
จำหน่ายผลิตภัณฑ์น้ำมันดีเซลหมุนเร็ว และน้ำมันเบนซินให้แก่กลุ่มผู้ค้าส่งน้ำมันของ SCT
ในปริมาณทั้งสิ้น 226.52 ล้านลิตร คิดเป็นสัดส่วนร้อยละ 26.78
ของปริมาณการจำหน่ายผลิตภัณฑ์ทั้งหมดของบริษัทฯ
โดยรายได้จากการจำหน่ายผลิตภัณฑ์ดังกล่าวให้แก่กลุ่มผู้ค้าส่งน้ำมันของ SCT ในปี 2548
และสำหรับปี 2549 คิดเป็นร้อยละ 42.20 และร้อยละ 41.10x ของรายได้รวมตามลำดับ

เนื่องจากน้ำมันมีลักษณะเป็นสินค้า Commodity
บริษัทฯจึงสามารถจำหน่ายผลิตภัณฑ์ของบริษัทฯให้กับผู้ค้าส่งน้ำมันรายอื่นๆ
ได้ภายใต้เงื่อนไขทางการค้าและการเงินที่แตกต่างกัน
นอกจากนี้บริษัทฯยังมีแผนธุรกิจที่จะลดการพึ่งพา กลุ่มผู้ค้าส่งน้ำมันของ SCT ในฐานะลูกค้ารายใหญ่
โดยการขยายช่องทางการจำหน่ายผลิตภัณฑ์ของบริษัทฯ สู่ช่องทางการค้าปลีกผ่าน บริษัท
เพียวพลังงานไทยจำกัด ซึ่งดำเนินธุรกิจสถานีบริการน้ำมันและถือหุ้นโดยบริษัทฯร้อยละ 99.99
ทั้งนี้การค้าปลีกให้อัตรากำไร (Profit Margin) ที่สูงกว่าการค้าส่ง
และเป็นการจำหน่ายสินค้าตรงสู่ผู้บริโภคโดยไม่ต้องให้สินเชื่อมากนัก

1.9 ความเสี่ยงด้านความปลอดภัยและภยันตรายที่อาจเกิดขึ้นได้จากอุบัติเหตุหรือเหตุสุดวิสัย

การดูแลความปลอดภัยเป็นเรื่องสำคัญยิ่งในกิจการโรงกลั่นน้ำมัน/ คลังน้ำมัน
เนื่องจากความผิดพลาดหรืออุบัติเหตุอาจก่อให้เกิดความเสียหายอย่างรุนแรง
ทั้งต่อโรงกลั่นน้ำมันและ/หรือคลัง และชุมชนที่อยู่โดยรอบอย่างมีนัยสำคัญ

บริษัทฯ ให้ความสำคัญอย่างยิ่งในเรื่องของความปลอดภัย
จึงได้นำระบบบริหารความปลอดภัยสมัยใหม่มาใช้ เพื่อลดความสูญเสียซึ่งอาจเกิดขึ้นได้จากอุบัติภัย
มีการประเมินความเสี่ยงในทุกจุดที่อาจก่อให้เกิดอันตรายกับพนักงาน และทรัพย์สินของบริษัทฯ
ทั้งยังได้ติดตั้งอุปกรณ์ป้องกันและต่อสู้อัคคีภัยที่ได้มาตรฐานตามข้อกำหนดของ NFPA (National
Fire Protection Association) ประเทศสหรัฐอเมริกา
รวมถึงมีการอบรมและฝึกปฏิบัติด้านการดับเพลิง ตลอดจนหลักสูตรความปลอดภัยต่างๆ
เพื่อเตรียมความพร้อมรองรับสถานการณ์ฉุกเฉินอย่างสม่ำเสมอ
ทั้งในด้านการเตรียมความพร้อมของเจ้าหน้าที่ เครื่องมือ และอุปกรณ์ในระบบป้องกันอุบัติภัยทั้งระบบ
และการประสานงานกับหน่วยงานภายนอกที่เกี่ยวข้อง เช่น การนิคมอุตสาหกรรม
เพื่อให้เกิดความมั่นใจ
และสามารถระงับเหตุฉุกเฉินในทุกระดับที่อาจเกิดขึ้นได้อย่างมีประสิทธิภาพและทันท่วงที
ซึ่งในการฝึกซ้อมดับเพลิงนี้มีการรายงานผลการฝึกซ้อมดับเพลิงให้กับทางหน่วยงานราชการของจังหวัดทราบด้วย

นอกจากนี้ บริษัทฯ ได้มีนโยบายให้นำระบบการจัดการด้านอาชีวอนามัย
และความปลอดภัยมาดำเนินการ โดยบริษัทฯ
ได้รับการรับรองระบบการจัดการด้านอาชีวอนามัยและความปลอดภัยถึง 3 ระบบ ได้แก่ OHSAS
18001 BS 8800 และ TIS 18001 จากสถาบัน SGS และการจัดการด้านสิ่งแวดล้อม ISO
14001 จากสถาบัน SGS
ซึ่งเป็นมาตรฐานที่มีการใช้กันอย่างแพร่หลายมากที่สุดมาตรฐานหนึ่งในโรงงานอุตสาหกรรมทั่วโลก
และ ในปี 2547 บริษัทฯ ได้รับการรับรองมาตรฐานระบบ ISO9000 Version 2000 แทนที่
ISO9002 Version 1994 ซึ่งหมดอายุลงเมื่อวันที่ 8 มกราคม 2547 จากสถาบัน SGS
และพัฒนาเป็นระบบ ISO9000 Version 2004 ในปี 2549 ที่ผ่านมา
จากการให้ความสำคัญและการเตรียมพร้อมในด้านความปลอดภัยของบริษัทฯ
ทำให้ไม่มีอุบัติภัยอันเนื่องมาจากอัคคีภัยเกิดขึ้นกับโรงกลั่นของบริษัทฯ
ตั้งแต่บริษัทฯเริ่มเปิดดำเนินการมา

1.10 ความผันผวนของค่าเงินบาท

แม้ว่ารายได้หลักและต้นทุนวัตถุดิบหลักของบริษัทฯ จะเป็นเงินบาท
แต่จากการที่ราคาน้ำมันสำเร็จรูปและราคาต้นทุน CR อ้างอิงแปรผันตามราคาของตลาดโลก
ประกอบกับการมีรายได้จากการส่งออกเป็นเงินตราต่างประเทศ ทำให้บริษัทฯ
ได้รับผลกระทบทั้งทางตรงและทางอ้อมจากความผันผวนของอัตราแลกเปลี่ยน

อย่างไรก็ตามผลกระทบจากความผันผวนของอัตราแลกเปลี่ยนในส่วนของรายได้บางส่วนจะถูกชดเชยด้วยราคาต้นทุน
CR ซึ่งได้รับผลกระทบเช่นเดียวกัน (Natural Hedging)
สำหรับยอดคงเหลือของบัญชีลูกหนี้และเจ้าหนี้ที่เป็นสกุลเงินตราต่างประเทศ บริษัทฯ
มีนโยบายในการทำสัญญาซื้อขายเงินตราต่างประเทศล่วงหน้า (Forward Contract)
ทั้งจำนวนของส่วนต่างระหว่างยอดคงเหลือของบัญชีลูกหนี้และเจ้าหนี้เพื่อบริหารความเสี่ยงจากความผันผวนจากอัตราแลกเปลี่ยน
ทั้งนี้ ณ วันที่ 31 ธันวาคม 2549 บริษัทฯ
ได้ทำสัญญาซื้อขายเงินตราต่างประเทศล่วงหน้าเป็นจำนวนเงิน 8.2 ล้านเหรียญสหรัฐ
ซึ่งส่วนใหญ่มีอายุสัญญาไม่เกินหนึ่งปี

1.11 ความเสี่ยงเกี่ยวกับการลงทุนใน VTN-P Petrochemical Joint Venture Co., Ltd.
(“VTN-P”)

ณ วันที่ 31 ธันวาคม 2549 บริษัทฯ มีเงินลงทุนในVTN-P Petrochemical Joint Venture
Co., Ltd. ประเทศเวียดนาม ในรูปของทุนบันทึกโดยวิธีราคาทุน จำนวน 86.59 ล้านบาท
และวิธีส่วนได้เสีย จำนวน 31.57 ล้านบาท โดยปัจจุบันบริษัทฯ ถือหุ้นอยู่ร้อยละ 60
เพื่อก่อสร้างโรงกลั่นน้ำมันที่มีกำลังการผลิต 2,500 บาร์เรลต่อวันในประเทศเวียดนาม
ทั้งนี้เนื่องจากผู้ร่วมทุนฝ่ายเวียดนามต้องการให้บริษัทฯเป็นแกนนำในการบริหารจัดการเนื่องจากมีประสบการณ์ในการผลิตและจำหน่าย
โดยบริษัทฯ ได้ทำการทดลองการผลิตในปี 2549 แล้ว

แม้ว่าบริษัทฯ ได้มีการศึกษาความเป็นไปได้ของโครงการก่อสร้างโรงกลั่นน้ำมันดังกล่าวเป็นอย่างดี
แต่ยังคงมีปัจจัยอื่นที่อยู่นอกเหนือการควบคุมของบริษัทฯ
ที่อาจก่อให้เกิดความไม่แน่นอนในผลตอบแทนจากการลงทุนดังกล่าว อาทิ
กฎหมายหรือระเบียบข้อบังคับของประเทศเวียดนามที่เกี่ยวกับโครงสร้างราคาน้ำมันปิโตรเลียม
เศรษฐกิจของประเทศเวียดนาม เป็นต้น
ทำให้ผลตอบแทนที่บริษัทฯคาดว่าจะได้รับอาจไม่เป็นไปตามที่ได้ทำการศึกษาไว้ก่อนการลงทุน
หรือบริษัทฯอาจจะต้องเพิ่มการสนับสนุนทางการเงินให้แก่ VTN-P อีกเพื่อแก้ปัญหา
อย่างไรก็ตามบริษัทฯ คาดว่ามีความเป็นไปได้ที่โครงการดังกล่าวจะได้รับผลตอบแทนจากการลงทุน
เนื่องจากปัจจุบันในเวียดนามไม่มีโรงกลั่น
และน้ำมันสำเร็จรูปที่ใช้ในประเทศทั้งหมดได้มาจากการนำเข้า

โดยที่ประชุมคณะกรรมการบริษัทฯ ครั้งที่ 4/2547 เมื่อวันที่ 13 พฤษภาคม 2547
ได้มีมติให้บริษัทฯค้ำประกันการกู้เงินของ VTN-P เต็มจำนวนเงินกู้ 4,500,000 เหรียญสหรัฐ
หรือเท่ากับค้ำประกัน 100% ของเงินกู้ โดยมีธนาคารเพื่อการส่งออกและนำเข้าแห่งประเทศไทย
(Exim Bank) เป็นผู้ให้กู้
และเงินจำนวนดังกล่าวจะนำไปใช้ในการก่อสร้างโรงงานปิโตรเลียมปิโตรเคมี
และเพื่อเป็นเงินทุนหมุนเวียนของ VTN-P ซึ่งเป็นบริษัทย่อยของบริษัทฯ